गोडार्ड जब मात्र 16 वर्ष के थे तब उन्होंने चेरी के पेड़ पर चढ़ते हुए एक दिवा-स्वप्न देखा। यह स्वप्न अंतरिक्ष की यात्रा के लिए एक विशेष वाहन का था। उन्होंने देखा कि यह उड़नखटोले की तरह एक मशीन है जो एक गुप्त तकनीक से अंतरिक्ष में जाती है। स्वप्न के दौरान उन्हें महसूस हो रहा था कि यह गुप्त तकनीक ही मशीन को पृथ्वी के गुरूत्वाकर्षण से बाहर ले जा रही है। वे पेड़ पर ही बैठे रहे और स्वप्न को देखते रहे। उनका स्वप्न कब टूटा, उन्हें नहीं मालूम। लेकिन अब वह मशीन एक्सरे के चित्र की तरह उन्हें साफ-साफ दिखाई दे रही थी। इसे देखते हुए वे सोचने लगे कि निश्चित ही ‘रॉकेट’ ही वह उपकरण है जो अंतरिक्ष की सैर करा सकता है। इसके बाद उन्होंने रॉकेट के विकास को अपने जीवन का लक्ष्य बना लिया। आज ‘नासा’ का अंतरिक्ष यान नियंत्रण केंद्र उन्हीं के नाम से जाना जाता है।